**אֶנֶס קאנטר פרידום** (בטורקית: **Enes Kanter**; נולד ב-20 במאי 1992) הוא כדורסלן אמריקאי, אשר נולד בשווייץ וגדל בטורקיה. שיחק בליגת ה-NBA, בעמדת הסנטר.

נעורים ומכללות
--------------

קאנטר נולד להורים טורקים בעיר ציריך שבשווייץ, בזמן שאביו למד רפואה באוניברסיטת ציריך. בגיל 14 החל קאנטר לשחק עבור קבוצת הנוער של פנרבחצ'ה אולקר, ולאחר שנתיים, בעונת 2008/2009, עבר לקבוצת הבוגרים בה מיעט לקבל דקות משחק. בסיום אותה עונה קיבל קאנטר הצעות חוזה מפנרבחצ'ה ואולימפיאקוס, אך הוא דחה אותן בשל רצונו לשחק בארצות הברית. בשנת 2009 עבר קאנטר לסימי ואלי שבקליפורניה, ארצות הברית, ושיחק בשנתו האחרונה כתלמיד בתיכון "סטונרידג'" המקומי. במשחק נייקי הופ סאמיט השנתי, בו מתחרים שחקני תיכונים אמריקאים מצטיינים מול שחקנים בינלאומיים נבחרים ("קבוצת העולם"), הציג קאנטר יכולת מצוינת כאשר קלע 34 נקודות והוריד 13 ריבאונדים עבור קבוצת העולם. בכך שבר קאנטר את שיא הנקודות במשחק היוקרתי, שהחזיק עד אז דירק נוביצקי (33 נקודות).

עם סיום לימודיו התיכוניים הודיע קאנטר כי ילמד באוניברסיטת קנטקי. עם זאת, לאחר שחתם בקנטקי הודיעה התאחדות הקולג'ים כי הוא פסול מלשחק בשורות קבוצתה בגין הטבות הנאה בסך 33 אלף דולר שקיבל כשחקן פנרבחצ'ה אולקר. טובות הנאה אלו, שחרגו מתנאי מחיה ואימונים בסיסיים, נחשבו כשכר לכל דבר ולמעשה הפכו את קאנטר לשחקן מקצועי, מה שפסל אותו מלשחק בליגת המכללות האמריקאית. בשל הפסילה נאסר על קאנטר להשתתף במשחקי הקבוצה, שהגיעה בלעדיו עד שלב פיינל פור טורניר אליפות המכללות.

קריירה ב-NBA
------------

### יוטה ג'אז

קאנטר נבחר בבחירה השלישית בדראפט 2011 על ידי קבוצת יוטה ג'אז. במשחקו הראשון ב-NBA קבע קאנטר שיא מועדון לשחקן במשחק הבכורה, כשהוריד 11 ריבאונדים במשחק מול לוס אנג'לס לייקרס. ב-1 במרץ 2013, במהלך עונתו השנייה, רשם קאנטר משחק שיא מול שארלוט בובקאטס, כשקלע 23 נקודות ואסף 22 ריבאונדים, שניהם שיאי קריירה. לאחר שתי עונות בינוניות כמחליף, בהן העמיד ממוצעים של 6.0 נקודות ו-4.3 ריבאונדים למשחק, הפגין הסנטר יכולת משופרת בעונת 2013/2014, ובעונת 2014/2015 אף הפך לשחקן חמישייה קבוע ותרם 13.8 נקודות למשחק.

### אוקלהומה סיטי ת'אנדר

באמצע עונת 2014/2015, ב-19 בפברואר 2015, נשלח קאנטר לאוקלהומה סיטי ת'אנדר בטרייד משולש עם דטרויט פיסטונס, שכלל 8 שחקנים בסך הכול. בהיעדרו של כוכב הקבוצה הפצוע קווין דוראנט, הפך קאנטר לשחקן מפתח בקבוצה כשרשם ממוצעי שיא של 18.7 נקודות ו-11 ריבאונדים עד לסיום העונה. ב-1 באפריל 2015 קלע קאנטר שיא קריירה של 30 נקודות בהפסד קבוצתו לדאלאס מאבריקס. בסיום אותה עונה, לאחר שהפך לשחקן חופשי, חתם על הצעת חוזה ל-4 שנים עבור 70 מיליון דולר מפורטלנד טרייל בלייזרס. לאחר שלושה ימים השוו הת'אנדר את הצעת החוזה והשאירו את קאנטר באוקלהומה סיטי. בעונת 2015/2016 קלע קאנטר 12.7 נקודות בממוצע למשחק כמחליפו מהספסל של סטיבן אדמס, ועזר לקבוצה להעפיל לסדרת גמר המערב, בו הפסידו לגולדן סטייט ווריורס בתוצאה 3–4. בהצבעות לפרס השחקן השישי של העונה סיים קאנטר במקום השלישי, אחרי ג'מאל קרופורד ואנדרה איגודלה.

### ניו יורק ניקס

לקראת עונת 2017/2018 נשלח בטרייד לניו יורק ניקס, יחד עם דאג מקדרמוט ובחירת דראפט עתידית, בתמורה לכרמלו אנתוני. ב-7 בפברואר 2019, לאחר כעונה וחצי עם הניקס, שוחרר קאנטר מהקבוצה.

### פורטלנד טרייל בלייזרס

ב-13 בפברואר 2019 חתם על חוזה בפורטלנד טרייל בלייזרס עד סיום עונת 2018/2019. כחודש לאחר הצטרפותו נפצע סנטר הקבוצה יוסוף נורקיץ', וקאנטר מילא את מקומו בחמישייה הפותחת עד לסיום העונה. בפלייאוף 2019 העפיל עם הטרייל בלייזרס לגמר האזור המערבי, אך קבוצתו הפסידה מול גולדן סטייט ווריורס בתוצאה 0–4. קאנטר פתח ב-14 מתוך 16 משחקי קבוצתו בפלייאוף, וקלע 11.4 נקודות בממוצע למשחק.

### בוסטון סלטיקס

לקראת עונת 2019/2020 חתם קאנטר על חוזה בבוסטון סלטיקס.

### החזרה לפורטלנד

לקראת עונת 2020/2021 הועבר בחזרה לפורטלנד טרייל בלייזרס, במסגרת טרייד משולש בו הייתה מעורבת גם ממפיס גריזליס.. ב-10 באפריל 2021, בניצחון קבוצתו על דטרויט פיסטונס, קטף קאנטר 30 כדורים חוזרים. ובכך ניפץ את שיא הקריירה שלו ואת השיא הקבוצתי של הטרייל בלייזרס בכדורים חוזרים למשחק. (שבר את שיאו של סידני ויקס משנת 1975). באותו משחק קלע גם 24 נקודות והפך לשחקן השלישי מזה 20 שנה שקולע 20 נקודות ומעלה ולוקח 30 כדורים חוזרים ומעלה במשחק אחד.

### החזרה לבוסטון

ב-4 באוגוסט 2021 חתם קאנטר על חוזה לעונה אחת בבוסטון סלטיקס וחזר לקדנציה שנייה בקבוצה. בפברואר 2022 הועבר בטרייד ליוסטון רוקטס ומייד שוחרר.

נבחרת לאומית
------------

קאנטר שיחק לראשונה במדי נבחרת טורקיה בשנת 2008, באליפות אירופה עד גיל 16. לאורך הטורניר הציג קאנטר דומיננטיות מתחת לסלים, וסיים את האליפות עם ממוצעים של 22.9 נקודות, 16.5 ריבאונדים ו-1.5 חסימות למשחק. שנה לאחר מכן, באליפות אירופה עד גיל 18, זכה קאנטר בתואר ה-MVP של הטורניר לאחר שהעמיד ממוצעים של 18.6 נקודות ו-16.4 ריבאונדים והוביל את נבחרת טורקיה לזכייה במדליית הארד. הופעתו הראשונה של קאנטר בנבחרת הבוגרת הייתה ביורובאסקט 2011, בה הופיע בשמונה משחקים והעמיד ממוצעים של 9.6 נקודות ו-3.9 ריבאונדים למשחק.

חיים אישיים
-----------

בנובמבר 2021 התאזרח בארצות הברית, ושינה את שם משפחתו לפרידום (Freedom, "חופש"), בעוד קאנטר נרשם כשמו האמצעי.

### פעילות פוליטית

מאז שעבר לארצות הברית החל קאנטר לתמוך בתנועת גולן המונהגת על ידי פטהוללה גולן, יריבו של נשיא טורקיה רג'פ ארדואן. לאחר ניסיון ההפיכה הצבאית בטורקיה (2016) ביקר קאנטר בחריפות את הנשיא ארדואן בחשבון הטוויטר שלו, מה שהביא לחסימתו ברשת החברתית. ב-9 באוגוסט 2016 הודיעה משפחתו על התכחשותה לאנס בשל דעותיו ואמירותיו הפוליטיות, וקאנטר בתגובה הצהיר כי אהבתו לגולן גדולה מאהבתו למשפחתו, וחתם בשם 'אנס גולן'. אנס אמר בהמשך שהמשטר בטורקיה התנכל לבני משפחתו: "אבא שלי היה בכלא, זרקו את אחי מהקבוצה שבה שיחק, אחותי הלכה ללמוד רפואה ולא מוצאת עבודה".

בשנת 2022, התבטא נגד המשטר בסין, בכך שהביע תמיכה בטיבט - וגרם לכך שהסינים הפסיקו בתגובה לשדר את משחקי קבוצתו בעונה החולפת, בוסטון סלטיקס.

סטטיסטיקות הקריירה
------------------

### ביורוליג

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2008/2009 | פנרבחצ'ה | 4 | 0 | 7.8 | 0.429 | 0.000 | 0.667 | 1.5 | 0.0 | 0.3 | 0.0 | 2.0 |
|
| **קריירה** |  | 4 | 0 | 7.8 | 0.429 | 0.000 | 0.667 | 1.5 | 0.0 | 0.3 | 0.0 | 2.0 |

### בעונה הסדירה של ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2011/2012 | יוטה | 66 | 0 | 13.2 | 0.496 | 0.000 | 0.667 | 4.2 | 0.1 | 0.3 | 0.3 | 4.6 |
| 2012/2013 | יוטה | 70 | 2 | 15.4 | 0.544 | **1.000** | 0.795 | 4.3 | 0.4 | 0.4 | 0.5 | 7.2 |
| 2013/2014 | יוטה | 80 | 37 | 26.7 | 0.491 | 0.000 | 0.730 | 7.5 | 0.9 | 0.4 | 0.5 | 12.3 |
| 2014/2015 | יוטה | 49 | **48** | 27.1 | 0.491 | 0.317 | 0.788 | 7.8 | 0.5 | 0.5 | 0.3 | 13.8 |
| אוקלהומה סיטי | 26 | 26 | **31.1** | 0.566 | 0.750 | 0.776 | **11.0** | 1.1 | 0.5 | 0.5 | **18.7** |
| 2015/2016 | אוקלהומה סיטי | **82** | 1 | 21.0 | 0.576 | 0.476 | 0.797 | 8.1 | 0.4 | 0.3 | 0.4 | 12.7 |
| 2016/2017 | אוקלהומה סיטי | 72 | 0 | 21.3 | 0.545 | 0.132 | 0.786 | 6.7 | 0.9 | 0.4 | 0.5 | 14.3 |
| 2017/2018 | ניו יורק | 71 | **71** | 25.8 | **0.592** | 0.000 | **0.848** | **11.0** | 1.5 | 0.5 | 0.5 | 14.1 |
| 2018/2019 | ניו יורק | 44 | 23 | 25.6 | 0.536 | 0.318 | 0.814 | 10.5 | **1.9** | 0.4 | 0.4 | 14.0 |
| פורטלנד | 23 | 8 | 22.3 | 0.577 | 0.250 | 0.735 | 8.6 | 1.4 | **0.6** | 0.4 | 13.1 |
| 2019/2020 | בוסטון | 58 | 7 | 16.9 | 0.572 | 0.143 | 0.707 | 7.4 | 1.0 | 0.4 | **0.7** | 8.1 |
| **קריירה** |  | 641 | 223 | 21.7 | 0.543 | 0.287 | 0.776 | 7.6 | 0.9 | 0.4 | 0.5 | 11.6 |

1. ↑  בשל שביתת שחקנים ב-NBA התקיימו בעונת 2011/2012 66 משחקים בלבד

### בפלייאוף ה-NBA

| עונה | קבוצה | משחקים | חמישייה | דקות | אחוזים מהשדה | אחוזים משלוש | אחוזים מהקו | ריבאונדים | אסיסטים | חטיפות | חסימות | נקודות |
| --- | --- | --- | --- | --- | --- | --- | --- | --- | --- | --- | --- | --- |
| 2012 | יוטה | 4 | 0 | 10.8 | 0.438 | 0.000 | 0.000 | 4.0 | 0.3 | 0.0 | **1.0** | 3.5 |
| 2016 | אוקלהומה סיטי | **18** | 0 | 17.9 | **0.551** | 0.143 | 0.844 | 6.2 | 0.3 | 0.3 | 0.6 | 9.4 |
| 2017 | אוקלהומה סיטי | 5 | 0 | 9.0 | 0.385 | 0.000 | **1.000** | 1.8 | 0.2 | 0.0 | 0.8 | 4.8 |
| 2019 | פורטלנד | 16 | **14** | **28.8** | 0.514 | 0.250 | 0.756 | **9.7** | **1.2** | **0.7** | 0.6 | **11.4** |
| 2020 | בוסטון | 11 | 0 | 9.3 | 0.524 | **1.000** | 0.500 | 3.9 | 0.6 | 0.0 | 0.0 | 4.5 |
| **קריירה** |  | 54 | 14 | 18.0 | 0.514 | 0.211 | 0.772 | 6.2 | 0.6 | 0.3 | 0.5 | 8.1 |

קישורים חיצוניים
----------------

ויקישיתוף מדיה וקבצים בנושא **אנס קאנטר פרידום** בוויקישיתוף
* 

* אתר האינטרנט הרשמי של אנס קאנטר פרידום (באנגלית)
* אנס קאנטר פרידום, ברשת החברתית פייסבוק

* אנס קאנטר פרידום, ברשת החברתית אקס (טוויטר)

* אנס קאנטר פרידום, ברשת החברתית אינסטגרם

* אנס קאנטר פרידום, ברשת החברתית טיקטוק

* אנס קאנטר פרידום, סרטונים בערוץ היוטיוב

* פרופיל, באתר Basketball-Reference

* פרופיל, באתר eurobasket

* פרופיל, באתר פיב"א

* פרופיל, באתר ליגת ה-NBA

* פרופיל, באתר ESPN
* דותן מלאך, ‏"אם היו שולחים אותי בחזרה לטורקיה – הייתי יושב בכלא", בעיתון מקור ראשון, 7 בספטמבר 2018
* אהרל'ה ויסברג‏, "ב-NBA יאפשרו לך לדבר, עד שתפגע להם בכיס. ואז יחתכו אותך", באתר וואלה!‏, 1 באוגוסט 2022

הערות שוליים
------------

1. 1 2  Enes Kanter a revolutionary case for Kentucky, NCAA, באתר sportingnews.com
2. 1 2 3  קאנטר מודיע כי ילמד באוניברסיטת קנטקי, באתר ESPN.com
3. ↑  קאנטר נפסל ממשחק בליגת המכללות האמריקאית, באתר ESPN.com
4. ↑  רשימת הנבחרים בדראפט 2011, באתר nba.com
5. ↑  דו"ח המשחק בין הג'אז ללייקרס, באתר basketball-reference.com
6. ↑  דו"ח המשחק בין הג'אז לבובקאטס, באתר basketball-reference.com
7. ↑  סטטיסטיקות הקריירה של קאנטר, באתר basketball-reference.com
8. ↑  קאנטר נשלח בטרייד לאוקלהומה סיטי ת'אנדר, באתר nba.com
9. ↑  דו"ח המשחק בין הג'אז למאבריקס, באתר basketball-reference.com
10. ↑  אוקלהומה סיטי ת'אנדר משווים את הצעת החוזה שקיבל קאנטר, באתר nba.com
11. ↑  תוצאות ההצבעה לשחקן השישי של עונת 2015/2016, באתר Basketball-Reference
12. ↑  כרמלו אנתוני עובר לאוקלהומה סיטי תמורת קאנטר, מקדרמוט ובחירת דראפט, באתר וואלה!‏, 23 בספטמבר 2017
13. ↑  הניקס משחררים את וסלי מת'יוז ואנס קאנטר, באתר ה-NBA,‏ 7 בפברואר 2019
14. ↑  בית חדש: אנס קאנטר הצטרף לפורטלנד, באתר ערוץ הספורט, 14 בפברואר 2019
15. ↑  קאנטר חותם על חוזה בבוסטון, באתר הקבוצה, 17 ביולי 2019
16. ↑  פורטלנד מצרפת את קאנטר, באתר הקבוצה, 20 בנובמבר 2020
17. ↑  דף השחקן בטורניר, באתר fiba.com
18. ↑  אנס "חופש" קאנטר: שחקן בוסטון ישנה את שמו, באתר ONE‏, 28 בנובמבר 2021  
אנס קאנטר פרידום, Why I Stand Up for Freedom in America—And Around the World, באתר טיים, ‏22 בדצמבר 2021 (באנגלית)
19. ↑  קאנטר להוריו: "שיניתי את שם המשפחה לגולן", באתר nrg‏, 9 באוגוסט 2016

| אלופי 24/7 של ה-WWE |
| --- |
| 

|  |
| --- |
| טייטוס אוניל • רוברט רוד • R-טרות' • אליאס • ג'ינדר מהאל • דרייק מאבריק • הית' סלייטר • סדריק אלכסנדר • EC3 • פאט פטרסון • ג'רלד בריסקו • קלי קלי • קנדיס מישל • אלונדרה בלייז • טד דיביאסי • מייק קנליס • מריה קנליס • הריבייבל (דאש ויילדר וסקוט דוסון) • רוב סטון • בו דאלאס • אנס קאנטר • ראש העיר גלן ג'ייקובס • כרמלה • מרשמלו • טמינה • סוניל סינג • סמיר סינג • מייקל ג'אצ'יו • קייל בוש • אקירה טוזאווה • סנטה קלאוס • מייק רום • מוג'ו ראולי • רידיק מוס • רוב גרונקובסקי • שלטון בנג'מין • דרו גולאק/הגובלדי גוקר • אריק • טאקר • גראן מטאליק • לינסה דוראדו • אנג'ל גרזה • אלישה פוקס • פיטר רוזנברג • דאג פלוטי • באד באני • ג'וסף אוורג' • רג'ינלד/רג'י • קורי גרייבס • ביירון סקסטון • דנה ברוק (נוכחי) • ניקי A.S.H. • דודרופ • אלכסה בליס |

 |

|  |  |
| --- | --- |
| בקרת זהויות עריכת הנתון בוויקינתונים | 
* GND: 117587793X
* VIAF: 4613154867605560100007
* WorldCat (עם VIAF): 4613154867605560100007

 |